Juha Jääskä

Juha Tuomas Tapani Jääskä (s. 9. helmikuuta 1998 Helsinki) on suomalainen jääkiekkoilija, joka pelaa NHL-seura Carolina Hurricanesin organisaatiossa. Hän on pelipaikaltaan laitahyökkääjä.
Ura.
Seuraura.
Jääskä aloitti jääkiekkoilun seitsemänvuotiaana Oulunkylän Kiekko-Kerhossa. Hän siirtyi kuitenkin Helsingin IFK:hon ollessaan ala-asteen toisella luokalla. Jääskä toimi kaudella 2012–2013 HIFK:n C-nuorten varakapteenina. Hän voitti kauden päätteeksi C-nuorten SM-pronssia. Kaudella 2013–2014 Jääskä toimi seuran C-nuorten kapteenina. Hän voitti C-nuorten SM-karsinnoissa joukkueen sisäisen pistepörssin ja jakoi sisäisen syöttöpörssin voiton Janne Hämäläisen kanssa. Kaudella 2014–2015 Jääskä toimi HIFK:n B-nuorten varakapteenina.
Kaudella 2015–2016 Jääskä kuului sekä HIFK:n A- että B-nuorten kapteenistoon. Hän teki myös SM-liigadebyyttinsä 17-vuotiaana. Jääskä pelasi ensimmäisen ja kauden ainoaksi jääneen SM-liigaottelunsa 21. lokakuuta 2015 vieraissa KooKoota vastaan. Hänet merkittiin HIFK:n kolmosketjun oikeaan laitaan Teemu Ramstedtin ja Arttu Luttisen viereen. Jääskä sai ottelussa jääaikaa 8.14 minuuttia.
Toukokuussa 2016 Jääskä teki HIFK:n kanssa kolmivuotisen SM-liigasopimuksen. Hän nousi kaudella 2016–2017 seuran A-nuorten kapteeniksi ja oli joukkueen paras maalintekijä 15 osumallaan. Pudotuspeleissä Jääskä jakoi HIFK:n sisäisen tehotilaston voiton Janne Hämäläisen kanssa lukemalla +7. Hän pelasi seuran SM-liigajoukkueessa kauden aikana 14 runkosarjaottelua tehden kaksi syöttöpistettä, kahdeksan playoff-ottelua tehden yhden maalin sekä kaksi Mestarien liigan ottelua ilman tehopisteitä. Jääskä pelasi kauden aikana myös kolme Mestis-ottelua lainalla Rovaniemen Kiekossa marras-joulukuun 2016 vaihteessa. Hän sai pudotuspeleissä vastuuta HIFK:n kokoonpanossa ja teki liigauransa avausmaalin viidennessä puolivälieräottelussa 29. maaliskuuta 2017 vieraissa Turun Palloseuraa vastaan.
Kaudella 2017–2018 Jääskä teki SM-liigassa 26 runkosarjaottelussa tehot 1+4=5 ja 13 playoff-ottelussa kaksi maalia. Mestarien liigassa hän teki neljässä ottelussa tehot 1+1=2. Jääskä voitti kauden päätteeksi SM-pronssia. Hän pelasi ison osan kaudestaan myös HIFK:n A-nuorissa, jossa Jääskä voitti myös SM-pronssia. Kaudella 2018–2019 hän teki läpimurtonsa SM-liigaan ja teki 47 runkosarjaottelussa tehot 4+17=21 ja 13 playoff-ottelussa tehot 1+2=3. Huhtikuussa 2019 Jääskä teki HIFK:n kanssa 1+1-vuotisen jatkosopimuksen. Kaudella 2019–2020 hän kärsi useista loukkaantumisista, minkä vuoksi Jääskä pelasi vain 28 runkosarjaottelua. Hän joutui ensin lokakuussa 2019 noin puoleksitoista kuukaudeksi sivuun. Palattuaan kaukaloihin joulukuussa Jääskä kuitenkin joutui nilkkavamman vuoksi uudelleen sivuun. Hän palasi tositoimiin taas helmikuussa 2020. Jääskä voitti kauden 2020–2021 päätteeksi SM-pronssia. Toukokuussa 2021 hän teki HIFK:n kanssa kaksivuotisen jatkosopimuksen.
Jääskä nousi kaudella 2021–2022 aina HIFK:n ykkösketjuun, jossa hän pelasi pääasiassa Eetu Koivistoisen ja Jere Innalan kanssa. Jääskä teki runkosarjassa tehot 12+11=23, mutta hänen kautensa päättyi loukkaantumisen vuoksi helmikuussa 2022.
Kaudeksi 2022–2023 Jääskä nimettiin HIFK:n varakapteeniksi. Hän teki lopullisen läpimurtonsa SM-liigassa ja yhden kauden piste-ennätyksensä tehoilla 12+25=37, joilla jakoi joukkueen sisäisen pistepörssin toisen sijan Kristian Vesalaisen kanssa edellään Eetu Koivistoinen. Kesken puolivälierien Jääskä kuitenkin joutui sairastuvalle, mikä piti hänet kuusi ottelua sivussa. Hän edusti HIFK:ta kauden aikana myös Spengler Cupissa. Helmikuussa 2023 hän teki seuran kanssa vuoden mittaisen jatkosopimuksen. Kaudella 2023–2024 Jääskä oli pudotuspeleissä HIFK:n paras pistemies ja maalintekijä tehtyään seitsemässä puolivälieräottelussa tehot 5+2=7.
Huhtikuussa 2024 Jääskä solmi yksivuotisen tulokassopimuksen Carolina Hurricanesin kanssa. Hänen kausipalkkansa oli NHL:n puolella 775 000 dollaria ja AHL:n puolella 82 500 dollaria. Jääskä kuittasi sopimuksesta myös 75 000 dollarin allekirjoitusbonuksen. Syksyn harjoitusleirin päätteeksi lokakuussa Hurricanes lähetti hänet AHL-joukkue Chicago Wolvesiin. Jääskä nousi joukkueen varakapteeniksi. Tammikuussa 2025 Hurricanes nosti hänet NHL-vahvuuteensa. Jääskä teki NHL-debyyttinsä 2. tammikuuta 2025 vierasottelussa Florida Panthersia vastaan. Hän pelasi Hurricanesin nelosketjussa Eric Robinsonin ja Jackson Blaken kanssa. Jääskä sai ottelussa jääaikaa 8.21 minuuttia. Hän pelasi tulokaskaudellaan yhteensä 18 NHL-ottelua tehden neljä syöttöpistettä. AHL:ssä hän pelasi 53 runkosarjaottelua tehden 12 maalia ja yhteensä 33 tehopistettä. Kesäkuussa 2025 Jääskä teki Hurricanesin kanssa kaksivuotisen jatkosopimuksen. Sopimuksen ensimmäinen vuosi on kaksisuuntainen, mutta jälkimmäinen yksisuuntainen.
Maajoukkueura.
Jääskä pelasi alle 20-vuotiaiden MM-kilpailuissa vuonna 2018 sekä alle 18-vuotiaiden MM-kilpailuissa vuonna 2016, jolloin hän toimi Suomen varakapteenina ja voitti maailmanmestaruuden. Jääskä pelasi myös alle 18-vuotiaiden Ivan Hlinkan muistoturnauksessa vuonna 2015. Hän edusti myös alle 17-vuotiaiden maajoukkuetta World U-17 Hockey Challengessa marraskuussa 2014 sekä Euroopan nuorten olympiafestivaaleilla vuonna 2015, jolloin Jääskä voitti pronssia. Yhteensä hän on pelannut 14 nuorten ja 35 poikien maaottelua.
Jääskä edusti Suomea MM-kilpailuissa vuonna 2024. Yhteensä hän on pelannut 22 A-maaottelua tehopistein 3+6=9. Jääskä teki A-maajoukkuedebyyttinsä Beijer Hockey Gamesin 9. helmikuuta 2023 Zürichissä pelatussa avausottelussa Sveitsiä vastaan. Hänet merkittiin Suomen kolmossentteriksi laidoilleen Arttu Ruotsalainen ja Ahti Oksanen. Ensimmäisen A-maajoukkuemaalinsa Jääskä teki seuraavassa ottelussa 11. helmikuuta 2023 Malmössä Tšekkiä vastaan. Hän sai ottelussa myös kakkossyöttöpisteen Arttu Ruotsalaisen tekemään maaliin.
Pelityyli.
Faneille.com-sivuston toimittaja Toni Rajamäen mukaan Jääskä on tyypillinen suomalainen jääkiekkoilija nopeutensa, monipuolisuutensa ja taistelutahtonsa myötä. Hänen mukaansa Jääskä on pelityyliltään kahden suunnan laitahyökkääjä, joka kykenee pelaamaan roolissa kuin roolissa.
Muuta.
Jääskän puoliso on muodostelmaluistelun moninkertainen MM-mitalisti ja Helsinki Rockettesin entinen kapteeni Nona Vihma. Jääskä harrasti lapsena myös jalkapalloa, jonka hän aloitti viisi- ja lopetti kymmenvuotiaana.